LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2023 M. VASARIO 24 D. ĮSAKYMO NR. 3D-107 „DĖL ŽEMĖS ŪKIO NAUDMENŲ GEROS AGRARINĖS IR APLINKOSAUGOS BŪKLĖS REIKALAVIMŲ, TAIKOMŲ NUO 2023 METŲ, APRAŠO PATVIRTINIMO“ PAKEITIMO

2025 m. balandžio 1 d. Nr. 3D-173

Vilnius

1. P a k e i č i u Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašą, patvirtintą Lietuvos Respublikos žemės ūkio ministro 2023 m. vasario 24 d. įsakymu Nr. 3D-107 „Dėl Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo patvirtinimo“:

1.1. Pakeičiu 3.1 papunktį ir jį išdėstau taip:

„3.1. pareiškėjai, einamųjų metų paraiškoje deklaravę daugiametes pievas (Žemės ūkio naudmenų ir kitų plotų klasifikatoriaus (toliau – Klasifikatorius) kodai AGP, DGP, EBB, EPG, ŠLT), privalo jų plotą išlaikyti, o suarę (esant aprašo 3.3 papunkčio sąlygai), privalo atkurti. Esant aprašo 3.3 papunkčio sąlygai, privalo suartą plotą atkurti, kaip nurodyta aprašo 3.2 papunktyje bei detalizuota Daugiamečių ganyklų arba pievų atkūrimo tvarkos apraše, patvirtintame Lietuvos Respublikos žemės ūkio ministro 2016 m. sausio 29 d. įsakymu Nr. 3D-40 „Dėl Daugiamečių ganyklų arba pievų atkūrimo tvarkos aprašo patvirtinimo“;“.

1.2. Pakeičiu 3.4 papunktį ir jį išdėstau taip:

„3.4. atkurtos daugiametės pievos ir deklaruojamos Klasifikatoriaus kodu AGP, laikomos daugiametėmis nuo deklaravimo dienos, jei pareiškėjas įsipareigoja atkurtame plote deklaruoti daugiametes pievas mažiausiai 5 metus. Daugiametės, natūralios ir pusiau natūralios pievos, kurių Klasifikatoriaus kodai DGP, EBB, EPG, ŠLT, nesant reikalavimo atkurti daugiametes pievas, anksčiausiai gali būti deklaruojamos praėjus penkeriems metams po paskutinio ariamosios žemės nustatymo Lietuvos Respublikos teritorijos M 1:5 000 kontrolinių žemės sklypų erdvinių duomenų rinkinio KŽS_DR5LT žemės ūkio naudmenų sluoksnyje atitinkamame plote;“.

1.3. Pakeičiu 7.3 papunktį ir jį išdėstau taip:

„7.3. prie visų pareiškėjui priklausančių laukų (išskyrus ekologinio ūkio sertifikuotus laukus), kurie ribojasi su melioracijos grioviais, turi būti paliekami pagrioviai:

7.3.1. prie melioracijos griovių, kurių ilgis ne mažesnis kaip 3 kilometrai arba baseino plotas ne mažesnis kaip 5 kvadratiniai kilometrai arba yra hidrologinių duomenų, kad vidutinio vandeningumo metais juose būna vandens tėkmė ne mažiau kaip 6 mėn., paliekami pagrioviai mažiausiai 3 m pločio (neįskaitant griovio šlaito);

7.3.2. prie melioracijos griovių, nenurodytų 7.3.1 papunktyje, paliekami pagrioviai mažiausiai 1 m pločio (neįskaitant griovio šlaito).“

1.4. Pakeičiu 8.2 papunktį ir jį išdėstau taip:

„8.2. privaloma kiekvienais metais nuo lapkričio 15 d. iki kovo 1 d. užtikrinti bent minimalų žolinių augalų auginimą (apsėti, palikti ražienų laukus per žiemą arba palikti kitas augalų liekanas). Ražienų ar augalų liekanų dirbimas nuėmus derlių ir neplanuojant minimu laikotarpiu apsėti yra draudžiamas;“.

1.5. Pakeičiu 9 punktą ir jį išdėstau taip:

„9. Įgyvendinant 6 GAAB standartą „Minimali dirvožemio danga siekiant išvengti, kad dirvožemis bus tuščias pažeidžiamiausiais laikotarpiais“, pareiškėjams kiekvienais metais nuo lapkričio 15 d. iki kovo 1 d. taikomi šie reikalavimai:“.

1.6. Pakeičiu 10.1 papunktį ir jį išdėstau taip:

„10.1. bent 35 proc. deklaruotos ariamosios žemės ploto kasmet skirti kitam pasėliui auginti, t. y. kitais metais po einamųjų metų turi būti auginamas kitas pasėlis nei einamaisiais metais;“.

1.7. Pakeičiu 10.2 papunktį ir jį išdėstau taip:

„10.2. plotai, kuriuose per pastaruosius trejus metus pasėliai nebuvo pakeisti, ketvirtaisiais metais turi būti naudojami kitiems pasėliams auginti;“.

1.8. Pakeičiu 10.3 papunktį ir jį išdėstau taip:

„10.3. reikalavimai, nurodyti 10.1 papunktyje, gali būti įgyvendinami bent 35 proc. deklaruotos ariamosios žemės ploto auginant tarpinius pasėlius (įsėlį, posėlį, tarpinius pasėlius per žiemą):

10.3.1. plotuose, kur pagrindiniai žemės ūkio augalai nėra kukurūzai:

10.3.1.1. įsėlis sėjamas einamaisiais metais iki liepos 1 d. į pagrindinių žemės ūkio augalų plotą ir turi būti matomas po pagrindinių žemės ūkio augalų derliaus nuėmimo iki einamųjų metų spalio 1 d.;

10.3.1.2. posėlis sėjamas po pagrindinių žemės ūkio augalų derliaus nuėmimo iki einamųjų metų rugpjūčio 15 d. ir turi būti matomas iki einamųjų metų spalio 10 d.;

10.3.1.3. tarpiniai pasėliai per žiemą sėjami iki einamųjų metų rugsėjo 15 d. ir išlaikomi iki kitų metų kovo 1 d.

10.3.2. plotuose, kur pagrindiniai žemės ūkio augalai yra kukurūzai:

10.3.2.1. įsėlis sėjamas einamaisiais metais nuo balandžio 1 d. iki liepos 1 d. į kukurūzų plotą ir turi būti matomas po kukurūzų derliaus nuėmimo iki kitų metų balandžio 15 d.;

10.3.2.2. posėlis sėjamas po kukurūzų derliaus nuėmimo einamaisiais metais nuo spalio 1 d. iki lapkričio 30 d. ir turi būti matomas iki kitų metų balandžio 15 d.

10.3.3. tarpinius pasėlius galima išlaikyti trumpiau nei nurodyta 10.3.1 ir 10.3.2 papunkčiuose, jei pareiškėjas pasėjęs tarpinius pasėlius ne vėliau kaip per 7 kalendorines dienas el. paštu atitinkamai iselis@nma.lt arba poselis@nma.lt ar naudodamasis mobiliąja programa „NMA agro“ informuoja Agentūrą apie sėją, nurodydamas valdos kodą, kontrolinio žemės sklypo (toliau – KŽS) ir lauko numerius, tikslią sėjos datą; trumpiausia tarpinių pasėlių išlaikymo trukmė – 6 savaitės.

10.3.4. tarpinius pasėlius gali sudaryti žemės ūkio augalai (Klasifikatoriaus kodai: ALR, AVI, AVN, BAR, DOB, FAC, GAB, GAJ, GPŽ, GRI, JUD, KAN, KRV, KTŽ, KVK, KVV, KVŽ, LEŠ, LIC, LIN, LUB, MIV, MIŽ, PEL, PUP, RAP, RAV, RAŽ, RID, RUV, RUŽ, SAU, SER, SJO, VIK, ŽIR), jų mišinys arba išvardytų ir kitų žemės ūkio augalų mišinys;

10.3.5. pagrindinių žemės ūkio augalų pabiros nelaikomos tarpiniais pasėliais, jei jos yra vyraujantis augalas;

10.3.6. pluoštines kanapes kaip tarpinius pasėlius galima sėti tik po birželio 30 d.;

10.3.7. tarpinių pasėlių plotuose išlaikymo laikotarpiu, nurodytu 10.3.1, 10.3.2, 10.3.3 papunkčiuose, negalima ganyti ūkinių gyvūnų, nuimti derliaus.“

1.9. Pripažįstu netekusiu galios 10.4.5 papunktį.

1.10. Pakeičiu 11 punktą ir jį išdėstau taip:

„11. Įgyvendinant 8 GAAB standartą „Kraštovaizdžio elementų išlaikymas ir draudimas pjauti gyvatvores ir medžius paukščių veisimosi ir jauniklių auginimo sezonu“, pareiškėjams taikomi šie reikalavimai:“.

1.11. Pakeičiu 11.1 papunktį ir jį išdėstau taip:

„11.1. pareiškėjai privalo išlaikyti deklaruotus šiuos kraštovaizdžio elementus:

11.1.1. miškeliai, medžių ir krūmų grupės, žolinė danga, želdynai ir (ar) želdiniai (įskaitant apleistas sodybvietes ar apleistus ūkinius pastatus, kurie nėra vyraujantys, tačiau galintys teikti prieglobstį faunai ir naudą biologinei įvairovei, taip prisidedant prie GAAB 8 tikslo);

11.1.2. vandens telkiniai (kūdros, tvenkiniai, ežerėliai);“.

1.12. Pakeičiu 11.2 papunktį ir jį išdėstau taip:

„11.2. kraštovaizdžio elementai, nurodyti 11.1.1 ir 11.1.2 papunkčiuose, įbraižomi ir deklaruojami ne mažesnio kaip 0,01 ha ir ne didesnio kaip 0,5 ha ploto (medžių ir krūmų grupės, miškeliai įbraižomi pagal lajų projekciją, apleistos sodybvietės ir ūkiniai pastatai – įbraižomi pagal ribas) ir kurie yra įsiterpę arba ne didesniu nei 5 metrų atstumu ribojasi su pareiškėjo deklaruotais ariamosios žemės, daugiamečių pievų ar daugiamečių pasėlių laukais (Klasifikatoriaus I, II, III, IV, V, VI grupės);“.

1.13. Pripažįstu netekusiu galios 11.3 papunktį.

1.14. Pripažįstu netekusiu galios 11.4 papunktį.

1.15. Pripažįstu netekusiu galios 11.5 papunktį.

1.16. Pripažįstu netekusiu galios 11.51 papunktį.

1.17. Pripažįstu netekusiu galios 11.6 papunktį.

1.18. Pakeičiu 12 punktą ir jį išdėstau taip:

„12. Draudžiama kirsti ir genėti medžius ir gyvatvores paukščių jauniklių perėjimo ir augimo metu nuo kovo 1 d. iki rugpjūčio 1 d.“

1.19. Pripažįstu netekusiu galios 1 priedą.

2. N u s t a t a u, kad šis įsakymas taikomas 2025 m. ir vėlesniais metais pateiktoms paraiškoms.

Žemės ūkio ministras	Ignas Hofmanas